b'\n_START_ARTICLE_\nTrni\xc4\x8d\n_START_PARAGRAPH_\nTrni\xc4\x8d je vrsta trdega sira prepoznavne oblike, ki so ga stoletja izdelovali pastirji na Veliki planini, Mali planini in Goj\xc5\xa1ki planini.\n_START_SECTION_\nZna\xc4\x8dilnosti\n_START_PARAGRAPH_\nSir iz skute, s kislega mleka posnete smetane in soli so pastirji neko\xc4\x8d izdelovali v parih, saj s svojo obliko po nekaterih razlagah ponazarjajo \xc5\xbeenske prsi. V bistvu naj bi \xc5\xa1lo za starodavni simbol plodnosti in ljubezni, saj so pastirji od nekdaj en trni\xc4\x8d obdr\xc5\xbeali zase, drugega, enako okra\xc5\xa1enega pa podarili svoji izvoljenki._NEWLINE_Na Veliki planini nad Kamnikom se je ohranilo znanje o izdelovanju trni\xc4\x8dev in ti danes predstavljajo enega najbolj prepoznavnih spominkov Velike planine.\n_START_SECTION_\nIzdelava\n_START_PARAGRAPH_\nVelikoplaninski pastirji so trni\xc4\x8de izdelovali \xc5\xbee pred stoletji iz posnetega kislega mleka, ki so ga segreli bolj kot obi\xc4\x8dajno, tako da so dobili bolj pusto mle\xc4\x8dno sirino, ki so jo odcedili in mo\xc4\x8dno osolili, ji dodali smetano, nato pa pridobljeno maso z rokami oblikovali v kroglice po velikosti in obliki podobne \xc4\x8debuli, ki so bile zgoraj nekoliko bolj koni\xc4\x8daste, spodaj pa bolj plo\xc5\xa1\xc4\x8date. Tako oblikovane sir\xc4\x8dke so nato okrasili z raznimi okraski, ki so jih vtisnili v sir. Za okra\xc5\xa1evanje so uporabljali posebej za ta namen drobno izrezane lesene pe\xc4\x8datnike, imenovane pisave. Po kon\xc4\x8danem oblikovanju in okra\xc5\xa1evanju so sirne hleb\xc4\x8dke polagali na polico nad ognji\xc5\xa1\xc4\x8dem, kjer so se posu\xc5\xa1ili, rahlo odimili in tako konzervirali. Med su\xc5\xa1enjem so na ognji\xc5\xa1\xc4\x8du kurili le bukova drva. Po pribli\xc5\xbeno \xc5\xa1tirinajstih dnevih so bili trni\xc4\x8di \xc5\xbee dovolj suhi, njihova masa pa je bila za polovico manj\xc5\xa1a. \xc4\x8ceprav so ga mnoge obdarovanke, ki so prejele trni\xc4\x8d od pastirja, skrbno hranile dlje \xc4\x8dasa, tudi po ve\xc4\x8d let, je bila temeljnega pomena njihova uporabnost v prehranjevanju. S trni\xc4\x8di niso obdarovali le deklet in \xc5\xbeensk, ampak tudi druge prebivalce. Posu\xc5\xa1ene trni\xc4\x8de so pogosto namo\xc4\x8dili v toplem ali hladnem mleku, da so postali mehkej\xc5\xa1i in primerni za u\xc5\xbeivanje._NEWLINE_Trni\xc4\x8dev ni v prodaji, po tradicionalnem postopku jih izdeluje samo \xc5\xa1e gospa Rezka Mali.\n_START_SECTION_\nGastronomija\n_START_PARAGRAPH_\nTrni\xc4\x8de so uporabljali tudi kot riban sir za za\xc4\x8dinjanje nekaterih testeninskih in mesnih jedi.'